paragraph_text: Godine 1936. u finskim je novinama objavljen tzv. „Memorandum četvorice Državnih starješina”, koji su sastavili bivši državni poglavari Ants Piip, Juhan Kukk, Jaan Teemant i Jaan Tõnisson. U njemu su pozivali Pätsa na povratak demokracije i građanskih prava, na što se Päts tada oglušio. Ipak, unatoč javnom protivljenju Pätsu, nijedan od četvorice bivših čelnika Estonije nije trpio posljedice svojih istupa. Kraj Doba šutnje, prema većini povjesničara, uslijedio je donošenjem novoga Ustava 1938., dok neki smatraju da je ono trajalo sve do sovjetske okupacije 1940.